HD-DVD - Wikipedia

# HD-DVD

### vanuit Wikipedia, die vrye ensiklopedie.

Die nuwe logo van die HD-DVD ()

HD-DVD (High Definition Digital Versatile Disc) is naas die Blu-ray Disc een van die twee nuwe DVD-standaarde vir High Definition-televisie en -rolprente, wat deur die DVD Forum as die opvolger van die DVD-standaard voorgestel is. Die HD-DVD verbind die voordele van die DVD, wat tot dusver die mees suksesvolle oudio-video-produk is, met verbeterde funksionaliteit, 'n groter stoorkapasiteit en realistiese weergawe van beeld en klank. Aangesien die HD-DVD- en DVD-skyfies min of meer dieselfde struktuur het, sal vervaardigers van gewone DVD-skyfies hul huidige produksietoerusting maklik kan aanpas vir die reprodusering van die nuwe-generasie-skyfies.

## [wysig] Stoorkapasiteit en resolusie

'n Groter kapasiteit van sowat 15 GB (eenlaag-HD-DVD) en 30 GB (dubbellaag-HD-DVD) sal verseker dat die miljoene kleure, skerpe details en ruimtelike indruk van die HDTV-standaard met HD-DVD-spelers weergegee kan word. Danksy die nuwe blou-laser-tegnologie sal tot by 8 ure se HD-rolprente met 1 125 beeldlyne of 48 ure se gewone standaard-DVD-resolusie met 525 (NTSC) of 625 beeldlyne (PAL) gestoor kan word.

Die HD-DVD-formaat behels 'n groot verskeidenheid resolusies, wat van lae-resolusie standaard-televisie (soos in die geval van die oorspronklike DVD-formaat) tot by HDTV-formate met 720p, 1080i en 1080p strek. Vir die enkodering van video-data word net soos in die geval van DVD-rolprente MPEG-2 asook nuut ontwikkelde formate soos VC-1 en AVC gebruik. Die meeste vrygestelde rolprente word in 1080p-enkodering aangebied, terwyl die bonusmateriaal in 480i of 480p gestoor is. Die oorgrote meerderheid van titels het VC-1-enkodering.

## [wysig] Klankformate

HD-DVD-klankbane kan in verskillende oudioformate geproduseer word en maksimaal 7.1 kanale bevat. Vir enkodering-doeleindes word die oorspronklike DVD-oudioformate soos lineêre PCM, Dolby Digital, Dolby Digital EX, DTS en DTS-ES of nuut ontwikkelde gekomprimeerde formate soos Dolby Digital Plus en DTS-HD High Resolution Audio of ongekomprimeerde formate soos Dolby TrueHD en DTS-HD Master Audio gebruik.

Lineêre PCM, DTS en alle Dolby-formate (Dolby Digital, Dolby Digital Plus en Dolby TrueHD) is verpligte klankformate vir HD-DVD-titels en kan ook die as enigste standaard op 'n HD-DVD-skyf gebruik word, aangesien alle HD-DVD-spelers oor dekodeerders beskik wat hierdie bisstrome kan verwerk.

Vir ongekomprimeerde klank in lineêre PCM-, Dolby TrueHD- of DTS-HD Master Audio-kwaliteit word 24-bis/192-kHz-enkodering vir tweekanaal- of 24-bis/96-kHz-enkodering vir maksimaal agt ruimteklank-kanale gebruik.

## [wysig] Opnames en verenigbaarheid

Die nuwe HD-DVD-RW-standaard wat deur die DVD Forum goedgekeur is kan op 'n skyf van 20 GB 5.5 ure se HDTV-programme stoor. Hierdie skywe is bestem vir HD-DVD-opnemers. Met hul HD-DVD-aandrywers, -spelers en -opnemers sal verbruikers ook CD's en DVD's kan speel.

## [wysig] Hardeware

Toshiba se nuwe HD-DVD-speler HBS A 001 is tydens die IFA 2005 in Berlyn vertoon

Toshiba het sy prototipes van HD-DVD-spelers al vroeg in 2004 bekend gestel. Die spelers gebruik HD-DVD-skywe met 'n stoorkapasiteit van respektiewelik 30 en 45 GB, waarby die laasgenoemde sy gegewens in drie lae stoor. Sanyo en NEC kondig in Desember 2004 aan dat hulle 'n DVD-aandrywer ontwikkel het wat die formate HD-DVD, DVD en CD sal kan lees. Hiervoor word die laseropnemer se liggolflengte aan die verskillende formate aangepas. Die nywerheid bedoel om sodoende vir die verbruiker 'n maklike oorgang van CD en DVD tot HD-DVD moontlik te maak.

Toshiba het sy HD-DVD-spelers in laat 2006 naas Noord-Amerika en Japan ook op Europese markte ingevoer. Skootrekenaars met HD-DVD-aandrywers en Full HD-beeldresolusies is eweneens beskikbaar.

## [wysig] Sagteware

Die HD-DVD-formaat is tans in 'n wedstryd met Blu-Ray betrokke, 'n tweede hoë-resolusie-formaat. Die twee formate is nie versoenbaar nie, alhoewel universele spelers moontlik albei formate sal kan hanteer.

Die Amerikaanse porno-rolprentbedryf sal moontlik net soos in die geval van die videoband-formaatwedstryd van die sewentigerjare 'n beslissende faktor wees. 'n Aantal aanbieders het tydens die CES 2007, die jaarlikse Amerikaanse handelskou van elektroniese verbruikersware, aangekondig dat hulle rolprente vanweë sy laer produksiekoste by voorkeur in die HD-DVD-formaat sal vrystel.

## [wysig] Ander formate met hoë resolusie

WMV-HD is 'n spesiale formaat wat gebruik maak van die Windows Media-speler en nuwe codecs met 'n verbeterde kwaliteit wat die van DVD-Video duidelik oortref. In 2004 het 'n reeks rolprente in die WMV-HD-formaat verskyn wat op gewone DVD-aandrywers 'n resolusie van 1280 x 544 pixels bied (slegs die aktiewe gedeelte van die beeld word geënkodeer). Die klankbaan word in die Windows Media Audio pro-formaat gestoor; die kwaliteit is vergelykbaar met MP3 of Dolby Digital en is geskik vir alle soorte oudiomeng van stereo- tot 7.1-kanaal-weergawe. Die eerste twee DVD-spelers wat ook WMV-HD kan lees word vanaf April/Mei 2005 deur die Deense vervaardiger Kiss aangebied.

Belangstellendes kan uitstalklas-video's met 'n resolusie van onderskeidelik 720 en 1080 beeldlyne vir die Windows Media-speler hier aflaai (ADSL-internetverbinding en 'n snelle verwerker met 2.6 GHz of meer en 512 MB geheue word aanbeveel).

Sien ook: Blu-ray Disc, DVD-formate, HDTV

Ontsluit van "http://af.wikipedia.org../../../h/d/-/HD-DVD_11e6.html"

Kategorie: DVD

##### Views

- Artikel
- Bespreking
- Huidige wysiging

##### Soek

##### Ander tale

- العربية
- Bosanski
- Català
- Česky
- Deutsch
- English
- Español
- Euskara
- Suomi
- Français
- Galego
- עברית
- Magyar
- Bahasa Indonesia
- Italiano
- 日本語
- 한국어
- Bahasa Melayu
- Nederlands
- ‪Norsk (bokmål)‬
- Polski
- Português
- Română
- Русский
- Simple English
- Slovenčina
- Shqip
- Српски / Srpski
- Svenska
- ไทย
- Türkçe
- Українська
- 中文